****

**Р Е П У Б Л И К А Б Ъ Л Г А Р И Я**

**ДЪРЖАВНА АГЕНЦИЯ „ЕЛЕКТРОННО УПРАВЛЕНИЕ“**

**Годишен отчет за дейността на**

**Дирекция „Електронна идентификация“ за периода**

 **01.01.2021 г. - 31.12.2021 г.**

Дирекция „Електронна идентификация“ е част от специализираната администрация в състава на Държавна агенция „Електронно управление" (ДАЕУ), подпомагаща председателя в изпълнението на държавната политика в областта на електронните удостоверителни услуги и електронната идентификация.

Съгласно чл. 19 от Правилника за дейността, структурата и организацията на Държавна агенция „ Електронно управление“, приет с ПМС № 233 от 18.09.2019 г., в сила от 20.09.2019 г., основните цели и задачи на Дирекция „Електронна идентификация“ са следните:

1. изготвя предложения по области на политики, в които се използват секторни електронни идентификатори, включително провежда процедура по съгласуване с Комисията за защита на личните данни;

2. участва в разработването на проекти на нормативни актове в областта на електронната идентификация;

3. осъществява сътрудничеството по чл. 12, параграфи 5 и 6 от Регламент (ЕС) № 910/2014 на Европейския парламент и на Съвета от 23 юли 2014 г. относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/“;

4. осъществява правомощия по Регламент (ЕС) № 910/2014;

5. координира Политиката по използване на удостоверителни услуги в държавната администрация;

6. подпомага координацията с министъра на вътрешните работи по въпроси, свързани с електронната идентификация;

7. осъществява координация и обезпечава контрола върху дейностите по използването на електронна идентификация;

8. изгражда и поддържа Национален център за електронна идентификация и осъществява функции във връзка с електронната идентификация по ред, определен със Закона за електронната идентификация;

9. разработва проект, актуализира при необходимост и съгласува инструкция, свързана с трансграничната електронна идентификация по Регламент (ЕС) № 910/2014.

Дирекцията е подчинена на председателя на ДАЕУ и се ръководи от директор. Дирекцията не е структурирана в отдели.

Дирекцията осъществява правомощия по Закона за електронното управление, Закона за електронната идентификация и Закона за електронния документ и електронните удостоверителни услуги, в изпълнение на политиките, залегнали в Програмата за управление на правителството на Република България за периода 2017-2021 г. по приоритет 64: „Развитие на електронното управление като основа за реформа на държавната администрация и оптимизиране на процесите по административно обслужване на гражданите и бизнеса“, Стратегията за развитие на електронното управление в Република България 2019-2025 г. и Пътната карта за изпълнение на Стратегията.

**I. Участие в дейности по разработването и прилагането на политики в областта на електронните удостоверителни услуги и електронната идентификация чрез изготвяне на проекти на нормативни и вътрешно - ведомствени актове:**

1. Участие в междуведомствена работна група, създадена със заповед № Р -138/01.10.2020 г. на министър - председателя на Република България за изготвяне на **проект на Закон за изменение и допълнение на Закона за електронната идентификация**.

Целта на законопроекта е създаване на правна рамка, която ще позволи средствата за електронна идентификация да се издават не само от държавни органи, но и от правни субекти, различни от държавата, с което да се осигурят допълнителни възможности и канали за идентификация на гражданите и бизнеса при заявяване на електронни административни услуги. Към настоящия момент е подготвен първоначален вариант на законопроекта, който е бил предмет на обсъждане в работната група. С оглед на стартиралия в рамките на Европейския съюз процес по изменение на Регламент (ЕС) № 910/14 г., който предвижда задължително въвеждане от държавите - членки на европейски цифров портфейл и редица други изменения в областта на електронната идентификация и електронните удостоверителни услуги и предвид факта, че срокът за работа на междуведомствената работна група е изтекъл на 30.04.2021 г., работата на междуведомствената работна група не е подновена с нарочна заповед на министър - председателя.

2. Участие в работна група за изготвяне на **проект на Закон за изменение и допълнение на Закона за електронното управление**.

3. Участие в работна група за изготвяне на проект на **Наредба за общите изисквания към информационните системи, регистрите и електронните административни услуги и проект на образец на техническа спецификация**.

През 2021 г. проектът е преминал през обществено обсъждане и междуведомствено съгласуване като предложенията, постъпили в резултат на двете процедури са надлежно отразени в проекта.

Предвид изготвянето на проект на Закон за изменение и допълнение на Закона за електронното управление, работата по проекта на Наредба е временно спряна.

4. Участие в работна група за изготвяне на проект на **Наредба за опазването, съхраняването, достъпа и използването на ценни електронни документи в държавните архиви** (чл. 9, ал. 2 от ЗНАФ) - наредбата е приета с ПМС и е в сила от 30.03.2021 г.

**5.** **Изготвяне на Методика за определяне от лицата по чл. 1, ал. 1 и 2 от Закона за електронното управление на средствата за електронна идентификация, които се използват при заявяване на електронни административни услуги и тяхното ниво на осигуреност.**

През 2021 г. от дирекция „Електронна идентификация“ беше изготвена и утвърдена със Заповед № ДАЕУ-7420/28.04.2021 г. на председателя на ДАЕУ Методика за определяне от лицата по чл. 1, ал. 1 и 2 от Закона за електронното управление на средствата за електронна идентификация, които се използват при заявяване на електронни административни услуги и тяхното ниво на осигуреност. Методиката има за цел да подпомогне административните органи, лицата, осъществяващи публични функции и организациите, предоставящи обществени услуги, в процеса по определяне на нивото на осигуреност на предоставяните от тях електронни административни услуги и средствата за електронна идентификация, с които тези услуги могат да се заявяват, както и нивото на осигуреност на тези средства. Методиката предоставя метод за определяне на нивото на осигуреност на средствата за електронна идентификация, който се базира на ключови критерии за оценка на риска при предоставяне на електронни административни услуги.

Методиката е публикувана на официалната интернет страница на ДАЕУ и е изпратена на всички административни органи, в т. ч. на областните управители и кметовете на общини.

**6. Методика за проверка на схеми за електронна идентификация, за които е поискано извършване на уведомяване по смисъла на чл. 9 от Регламент № 910/14 г.**

През 2021 г. от дирекция „Електронна идентификация“ беше изготвена и утвърдена със Заповед № ДАЕУ-18363/08.11.2021 г. на председателя на ДАЕУ Методика за проверка на схеми за електронна идентификация, за които е поискано извършване на уведомяване по смисъла на чл. 9 от Регламент № 910/14 г.

Методиката е разработена и утвърдена в изпълнение на Решение № 634 от 27.08.2021 г. на Министерския съвет, с което ДАЕУ е определена за компетентен орган, който да извършва уведомяване за схеми за електронна идентификация в съответствие с чл. 9 от Регламент (ЕС) № 910/2014. Със същото РМС бе разписано, че доставчици на услуги за електронна идентификация, чиито услуги са вписани от Комисията за регулиране на съобщенията в националния доверителен списък като удостоверителни услуги, могат да поискат от председателя на ДАЕУ да извърши уведомяване за схеми за електронна идентификация, при условие, че същите отговарят на изискванията на чл. 7 - 9 от Регламент (ЕС) № 910/2014. Уведомяването се осъществява след проверка от ДАЕУ и признаване на схемата за електронна идентификация с решение на Министерския съвет. Извършването на проверката се реализира по процедура, разписана в Методиката.

Методиката е публикувана на официалната интернет страница на ДАЕУ.

**7.** Участие в разработването на изменения на **Общите условия за присъединяване на доставчици на идентичност и доставчици на електронни административни услуги към хоризонталната система за електронна автентикация - еАвт 2.0**.

Със Заповед № ДАЕУ-12131/19.07.2021 г. на председателя на ДАЕУ, са утвърдени измененията в Общите условия. Актуализираният документ е публикуван на официалната интернет страница на ДАЕУ.

8. Участие в изготвянето на **Вътрешни правила за работата на Комисията за присъединяване на доставчици на идентичност и доставчици на електронни административни услуги към хоризонталната система еАвт 2.0** - утвърдени със заповед на председателя на ДАЕУ;

9. Участие в разработването на изменения на **„Общи условия за присъединяване на регистри и бази данни към информационната система за обмен на справочна и удостоверителна информация (Regix) и осигуряване на достъп до тях“** - измененията са утвърдени със Заповед № ДАЕУ-18833/17.11.2021 на председателя на ДАЕУ.

**II. Участие в координация и подготовка на технически задания и документация за обявяване на обществени поръчки:**

През 2021 г. от дирекция „Електронна идентификация“ е изготвена техническа спецификация за обявяване на обществена поръчка с предмет „Надграждане и развитие на eIDAS възела за нуждите на трансграничната електронна идентификация, интеграцията му с eIDAS възлите на другите държави - членки на Европейския съюз и гарантиране на неговата работоспособност“.

С оглед задълженията на Република България, произтичащи от Регламент (EC) № 910/2014 г., да признава средствата за електронна идентификация, издадени в други държави - членки на ЕС, ДАЕУ продължава работата си във връзка с осигуряването на надграждане, развитие и поддръжка на eIDAS възела, неговото свързване и текущите интеграционни тестове с eIDAS възлите на държавите членки на ЕС, чиито схеми за електронна идентификация успешно са преминали през процес на уведомяване на Европейската комисия (нотификация) и са били публикувани в Официалния вестник на ЕС. Процесът по нотификация на нови схеми за електронна идентификация в рамките на ЕС е сложен и динамичен. В резултат на честата актуализация на списъка с нотифицирани схеми е необходимо непрекъснато разширяване на кръга от eIDAS възли, с които да се осъществява свързване и последващи интеграционни тестове. Текущи интеграционни тестове с eIDAS възлите на другите държави - членки на ЕС се осъществяват и при заявка от държавите членки в резултат на преминаване към нова версия на възела или настъпили други технически промени в работната конфигурация.

През 2020 г. беше обявена обществена поръчка за избор на изпълнител на проект за извънгаранционна поддръжка и развитие на eIDAS възела за нуждите на трансграничната електронна идентификация. В установеният срок беше подадена оферта само от един участник. Към настоящия момент е влязло в сила решение за прекратяване на процедурата на основание на чл. 107, т.2. б. „а“ от Закона за обществените поръчки.

С оглед на гореизложеното и като отчита промените в техническите спецификации на eIDAS възела, предоставени от Европейската комисия, през 2021 г. дирекция „Електронна идентификация“ разработи нова техническа спецификация за надграждане и развитие на българския eIDAS възел, съобразно най-новите версии на техническите спецификации и изисквания, заложени в тях. Към настоящия момент техническата спецификация е преминала през всички вътрешни за ДАЕУ съгласувателни процедури, в това число е получила одобрение по чл. 58б от ЗЕУ. Дирекция „Електронна идентификация“ към настоящия момент е в процес на подготовка на документация за стартиране на обществена поръчка.

**III. Участие в екипи за управление на изпълнението на проекти и договори, или отговорни лица по договори от страна на Възложителя:**

**1.** **Проект „Изграждане и внедряване на пилотна система за дистанционно електронно гласуване“** по оперативна програма „Добро управление“, приоритетна ос „Административно обслужване и е-управление”, се изпълнява съгласно Договор № BG05SFOP001-1.002-0015-C01/04.05.2017 г. за предоставяне на безвъзмездна финансова помощ по процедура BG05SFOP001-1.002. Експерти от дирекцията са ръководител на екипа и координатор. Експерт от дирекцията е член и на Специализираното звено към ЦИК за техническо осигуряване на дистанционното електронно гласуване.

По проекта следва да се осъществят 3 дейности. Към настоящия момент е реализирана дейност 1 - Проучване и анализ на добрите практики за дистанционно електронно гласуване и провеждане на симулации на дистанционно електронно гласуване. Стартирала е дейност 2 - Изграждане и внедряване на пилотна система за дистанционно електронно гласуване и провеждане на експериментално гласуване. Разработен е проект на техническа спецификация, който е изпратен на ЦИК за съгласуване, тъй като същата се явява партньор на ДАЕУ по проекта.

Срокът на проекта е удължен до 31.03.2022 г. като се очаква до 31.01.2022 г. ЦИК да съгласуват проекта на техническа спецификация, за да бъде обявена от ДАЕУ обществената поръчка за изграждане на системата.

**2. Проект BG05SFOP001-1.004-0001„Надграждане на хоризонтални и централни системи на е-управление във връзка с прилагане на Единния модел за заявяване, заплащане и предоставяне на ЕАУ“** - експерти от дирекцията участват в управление и изпълнение на проекта, изпълнение на дейности по разработване на технически спецификации, работа в комисии по избор на изпълнител, сключване на договор и комисии по изпълнение на дейности и задачи по тях.

По-специално, експерти от дирекция „Електронна идентификация“ са участвали в екипа, създаден със Заповед № ДАЕУ-16132/21.11.2019 г., по дейност 3 от проекта - **„Надграждане на хоризонталната система за електронна автентикация и на свързаните с нея компоненти от средата за електронно управление за унифициране на интеграцията със средствата за електронна идентификация и информационните системи на електронното управление и за гарантиране на нейната работоспособност“.** Към настоящия момент системата е надградена, в т. ч. е изграден модул за двуфакторна автентикация, и е в продукционен режим.

**3.** **Проект „Надграждане на Единния портал за достъп до електронни административни услуги“** - експерти от дирекцията участват в екипа по проекта;

**4.** **Проект „Усъвършенствана симулационна платформа за обучение в областта на киберсигурността в авиацията, военноморското дело и електропреносните мрежи (FORESIGHT)“** по Споразумение за отпускане на финансови средства № 833673 - FORESIGHT - H2020-SU-DS-2018-2019-2020/H2020-SU-DS-2018. Екипът за организация и управление на проекта е определен със заповед № ДАЕУ-16334/27.11.2019 г. на председателя на ДАЕУ, актуализиран със Заповед № ДАЕУ-13325/10.08.2021 г. - експерт от дирекцията участва в екипа по проекта.

**5.** **Проект „Изграждане на капацитет и подобряване на услугите на CERT България (CBSEC-BG)“**, по Споразумение за отпускане на финансови средства № INEA/CEF/ICT/A2018/1801024 по Механизма за свързване на Европа - сектор „Телекомуникации“, съгласно заповед на председателя на ДАЕУ за определяне на екип по проект № ДАЕУ-13324/10.08.2021. Проектът е на етап изпълнение на обществени поръчки за доставка на оборудване на дирекция МИС.

Експерт от дирекция „Електронна идентификация“ участва като юрист в проекта и го подпомага в правните аспекти.

**IV. Участие в работни групи (вътрешни и междуведомствени) и комисии**

**1. Комисия за разглеждане на заявления за присъединяване към Средата за междурегистров обмен (RegiX)** - експерт от дирекция „Електронна идентификация“ e заместник-председател на комисията.

**2. Комисия за присъединяване на доставчици на идентичност и доставчици на електронни административни услуги към хоризонталната система еАвт 2.0 –** комисията е назначена със Заповед №ДАЕУ- 13566/25.06.2020 г. и изменена със Заповед № ДАЕУ-18632/12.11.2021г. на председателя на ДАЕУ за изпълнение и координация на дейностите по присъединяване към Системата за електронна автентикация на доставчик на електронни административни услуги/доставчик на електронна идентичност. Тя има за цел да разглежда заявленията за присъединяване към системата еАвт, както и да обслужва процеса по присъединяване. Двама експерти от дирекцията участват в регулярната работа на комисията.

**3. Комисия за определяне на нивата на осигуреност на средствата за електронна идентификация, чрез които се достъпват електронни административни услуги, предоставяни от ДАЕУ** - експерт от дирекция „Електронна идентификация“ е председател на комисията, а още двама експерти са нейни членове. Комисията е създадена със Заповед № ДАЕУ-11660/09.07.2021 г. на председателя на ДАЕУ.

През 2021 г. приключи работата на комисията по т. 1 от поставените й задачи. Бе изготвен доклад по изпълнението на задачата за определяне на нивото на осигуреност на електронните удостоверителни услуги, предоставяни от ДАЕУ, одобрен от председателя на ДАЕУ на 09.12.2021 г. с резолюция за изпълнение. Предстои изготвяне на доклад на комисията по останалите две задачи от работата й, в срок до 31.01.2022 г.

**4. Работната група за нормализиране на данните в Регистъра на информационните ресурси**, създадена със Заповед № ДАЕУ-15609/30.7.2020 г., изм. със Заповед № ДАЕУ-17395/18.9.2020 г., изм. със Заповед № ДАЕУ-20534/30.11.2020 г. - експерти от дирекцията участваха в работата на работната група.

**5. Работна група за изготвяне на отчет за състоянието и на годишен план за развитието и обновяването на информационните ресурси в администрацията и на информационните ресурси на Единната електронна съобщителна мрежа на държавната администрация и за нуждите на националната сигурност** - създадена със Заповед № ДАЕУ-1357/26.01.2021 г. на председателя на ДАЕУ. Експерти от дирекцията участваха в работата на работната група.

В основната си част отчетът се изготвя на базата на информацията, която всеки административен орган, в рамките на одобрения му бюджет, изготвя и въвежда в Регистъра на информационните ресурси (РИР). Не всички теми, които са предмет на отчета обаче, се покриват от информацията, налична в РИР. Такъв е случаят с електронната идентификация и електронните удостоверителни услуги. В тази връзка, за целите на отчета, експерти от дирекция „Електронна идентификация“ изготвиха въпросници, на базата на които да може да се анализира и отчете информацията по посочените теми. Въпросниците бяха изпратени до административните органи, а информацията, получена от тях, беше своевременно обобщена и анализирана с цел изготвяне на съответната част от отчета. Към настоящия момент информацията е неразделна част от финалния отчет, публикуван на официалната интернет страница на ДАЕУ.

**6.** **Междуведомствена работната група за изготвянето на Методика за удостоверяване на съответствието на техническите устройства за машинно гласуване с изискванията на чл. 213, ал. 3 от Изборния кодекс и на техническата спецификация**

Експерти от дирекцията участваха в изготвянето на Методиката, която е утвърдена на 12.02.2021 г.

Предвид провеждането на избори за народни представители през м. юли и м. ноември 2021 г. и за президент през м. ноември 2021 г. се наложи актуализиране на Методиката, което бе изготвено от работната група и предложено за утвърждаване от председателите на ДАЕУ, на БИМ и на Управителния съвет на БИС през м. юни и през м. октомври 2021 г.

**7. Междуведомствен екип за проверка на схема за е-идентификация по подадено от „Евротръст Технолъджис“ АД заявление**

Екипът е създаден със Заповед № ДАЕУ-19513/01.12.2021 г. на председателя на ДАЕУ и включва представители на ДАЕУ, МТИТС, МВР, КРС, КЗЛД и ГД ГРАО. Основната му задача е да извърши проверка дали заявената за уведомяване схема за е-идентификация отговаря на изискванията на чл. 7 - 9 от Регламент (ЕС) № 910/2014 г. Проверката се осъществява на базата на Методика за проверка на схеми за електронна идентификация, за които е поискано извършване на уведомяване по смисъла на чл. 9 от Регламент № 910/14 г., утвърдена със Заповед № ДАЕУ-18363/08.11.2021 г. на председателя на ДАЕУ. В екипа участват шест експерта от дирекцията.

Процесът по проверка на схемата за е-идентификация е стартиран и към момента е извършена формална проверка на заявлението. В резултата на извършената проверка е изготвено и изпратено уведомително писмо до заявителя като му е предоставен срок за отстраняване на установените непълноти и нередовности в заявлението и придружаващата го документация.

8. **Междуведомствена работна група към Министерство на транспорта, информационните технологии и съобщенията за block chain** - експерт от дирекцията е член на работната група.

В рамките на 2021 г. се проведоха срещи на групата във връзка с анализиране на технологията блокчейн и разглеждане възможностите за включването й в стратегически документи, анализи на правната система във връзка с прилагането й и подпомагане участието на България в Европейското партньорство за блокчейн.

**9.** **Междуведомствена работна група „Почтено управление и борба с корупцията“** към Съвета за координация на участието на Република България в инициативата „Партньорство за открито управление“ на Министерския съвет. Основната дейност на групата е по финализиране на предложенията за мерки за Четвъртия национален план, съответстващи на тематичните области на плана - гражданско участие, отворени данни, прозрачност и достъп до информация и почтено управление и борба с корупцията.

**V. Дейности, произтичащи от прилагането на Регламент (ЕС) № 910/2014 г. на Европейския парламент и на Съвета от 23 юли 2014 година относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО**

**1.** **Изготвена техническа спецификация за „Надграждане и развитие на eIDAS възела за нуждите на трансграничната електронна идентификация, интеграцията му с eIDAS възлите на другите държави - членки на Европейския съюз и гарантиране на неговата работоспособност“** - към момента се подготвя на документация за стартиране на обществена поръчка.

**2. Изготвена рамкова позиция по Предложението за изменение на Регламент 910/2104 г.**

**3.** **Участие в четирите технически подгрупи към Европейската комисия за разработване на специален eIDAS инструментариум (Union Toolbox)**, който ще включва техническа архитектура и референтна рамка, набор от общи стандарти и технически справочни документи и насоки и описания на най-добри практики за целите на европейската рамка за цифрова самоличност (EUeID) в Предложението за изменение на Регламент № 910/2014 г. - двама експерти от дирекцията участват в регулярните заседания на подгрупите.

**4.** **Участие в Мрежата за сътрудничество по чл. 12, пар. 5 и 6 от Регламент № 910/2014 г.** относно партньорските проверки на националните схеми за електронна идентификация с цел тяхното признаване за достъп до публични услуги, предоставяни в рамките на ЕС.

Мрежата за сътрудничество (Cooperation Network) е създадена във връзка с изискванията на чл. 12 от Регламент (ЕС) № 910/2014 г. за сътрудничество между държавите членки на Европейския съюз и осигуряване на оперативна съвместимост на националните им схеми за електронна идентификация. Чрез Мрежата се обменя информация, опит и добри практики между държавите членки с цел постигне на по-ефективно сътрудничество и опростяване на административните процедури за техническа оперативна съвместимост и високо ниво на сигурност. Подобно сътрудничество е от изключителна важност от една страна за процесите, свързани с партньорските проверки на схемите за електронна идентификация, за които държавите членки са направили предварително уведомяване, от друга - когато става дума за настъпили промени във вече нотифицирани схеми. Всички страни, участващи в уведомяването, следва да вземат под внимание становищата на Мрежата за сътрудничество като насоки за процесите на пълно сътрудничество, уведомяване и оперативна съвместимост.

Република България участва в регулярните срещи на Мрежата за сътрудничество като неин пълноправен член.

**5.** **Участие в eIDAS техническата подгрупа към Европейската комисия**

Подгрупата се занимава с обмен на информация относно минималните технически изисквания за оперативна съвместимост и общи стандарти за оперативна сигурност по отношение на eIDAS възлите, които оперират в държавите - членки на ЕС.

Участието в работните срещи на eIDAS техническата подгрупа дава възможност на членовете на групата да обменят информация относно минималните технически изисквания за оперативна съвместимост и общите стандарти за сигурност, както и предоставя достъп до всички технически спецификации, протоколи, докладвани уязвимости и решенията за тяхното отстраняване. В рамките на тази работна група на всеки две години се прави оценка на необходимостта от актуализация на eIDAS техническите спецификации и разработването на нови версии на eIDAS възела. В резултат на оценката се създават и новите версии. В рамките на подгрупата се обсъждат и разрешават още различни дефекти, бъгове, инциденти и уязвимости. Разглежда се пътната карта на eIDAS възела (eIDAS-Node roadmap). В нея се представят предстоящите версии на eIDAS възела, времевия диапазон, в който се очаква да бъдат пуснати, обявяват се резултати от проведени консултации с държавите членки, прави се преглед на промените в сравнение с предходните версии, както и се обсъжда обхвата на бъдещите версии.

**VI. Участие в работата на подготвителните органи на Съвета на Европейския съюз (специализирани работни групи, КОРЕПЕР-I и др.) и в процеса на обсъждане по отворени досиета по въпросите на е-Управление, оперативна съвместимост, отворени данни и др.**

1. Участие в обсъжданията в Работна група „Телекомуникации и информационно общество“ към Съвета на Европейския съюз относно Предложението за изменение на Регламент 910/2014 г. по време на Словенското председателство;

2. Участие в обсъжданията в Работна група „Телекомуникации и информационно общество“ към Съвета на Европейския съюз относно Предложението за Акт за управление на данните в аспектите - повторно използване на данни, оперативна съвместимост и др. по време, както на Португалското, така и на Словенското председателство.

**VII. Други дейности**

1. **Участие в екипите за удостоверяване на съответствието на техническите устройства за машинно гласуване с изискванията на Изборния кодекс и техническата спецификация** - участие в удостоверяването, извършено за изборите за народни представители, проведени на 04.04.2021 г. и 11.07.2021 г., за частичните местни избори, проведени на 27.06.2021 г. и за изборите за президент, вицепрезидент и за народни представители, проведени на 14.11.2021 г. и изготвяне на доклади, отразяващи извършената работа.

**2. Участие** в екип по Заповед № ДАЕУ-15259/21.09.2021 г. по архивиране на флаш памети, съдържащи информация от проведените през 2021 г. избори;

**3. ДАЕУ е определена да изпълнява функциите на национално звено за контакт по Регламент (ЕС) № 2019/788 на Европейския парламент и на Съвета от 17 април за Европейската гражданска инициатива**, във връзка с дейностите по предоставяне на информация и помощ за европейските граждански инициативи.

Тази дейност е възложена на дирекция „Електронна идентификация“ със заповед на председателя на ДАЕУ. Експерт на дирекцията участва в онлайн семинар през юни 2021 г. за етапите и практиката по европейските граждански инициативи и в среща на националните звена за контакт по Регламента, състояла се на 26.10.2021 г. Подадена е информация по въпросник към Европейската комисия за практиката и законодателството в страната във връзка с гражданските инициативи, както и предложения и препоръки след срещата, проведена на 26.10.2021 г.

4. Дейност като **национален координатор за преводите в съответствие с чл. 28, параграф 2 от Регламент (ЕС) 2018/1724** по силата на Заповед ДАЕУ-4269/11.03.2021 г.

Дейността включва привеждане в съответствие с изискванията, коригиране и актуализиране на текстовете за превод, изпратени от съответните администрации.

**5. Участие в проверките, осъществявани от екипите на ГД КАНДЕ по въпроси от областта на електронната идентификация и електронните удостоверителни услуги, а именно:**

а) Проверка на Министерство на здравеопазването по Закона за киберсигурност съгласно Заповед № ДАЕУ-14028/03.07.2021 г.;

б) Проверка на Министерство на околната среда и водите по Закона за киберсигурност Заповед № ДАЕУ-15495/28.07.2021 г.;

в) Проверка на Държавна агенция на българите в чужбина по Закона за електронното управление съгласно Заповед № ДАЕУ-13597/26.06.2021 г.

**6. Изготвяне на становища по проекти на технически спецификации, които се разглеждат от ВЕС**.

**7. Участие на експерт от дирекцията като лектор в обучителна програма на Държавна агенция “Архиви“** във връзка с дигитализацията на документите и електронната идентификация на служителите на ДА „Архиви“.

С уважение,

**Мариана Цвяткова**

*Директор дирекция „Електронна идентификация“*